**Framlinghamin linna** sijaitsee Framlinghamin kauppalassa Englannissa. Kuningas Henrik II tuhosi paikalla olleen linnoituksen kukistaessaan kapinan. Norfolkin jaarli Roger Bigod rakennutti uuden linnan, joka aikanaan oli erikoinen, koska siinä ei ollut sydänlinnaa vaan linnan puolustus koostui kolmestatoista muurin yhdistämästä tornista. Juhana Maaton onnistui valtaamaan linnan lyhyen piirityksen jälkeen vuonna 1216.

Nykyään linnalla on Scheduled Ancient Monument -suojeluluokitus, sen omistaa English Heritage ja se on turistikohteena.

Historia
--------

Ennen nykyistä rakennusta paikalla on varmasti ollut linna, joka purettiin rangaistuksena kapinasta. Tämän linnan tarkkaa rakennusajankohtaa ei tiedetä, mutta 1000-luvun loppua pidetään mahdollisena. Nykyisen torneilla vahvistetusta kehämuurista ja sisäpihasta koostuvan linnan rakennustöiden arvioidaan alkaneen noin 1190. Roger Bigod oli yksi Juhana Maattoman päävastustajista ensimmäisessä paronien sodassa. Kuningas Juhana valtasi vähäistä vastarintaa tehneen linnan maaliskuussa 1216.

Sisäpihan 1100-luvulta peräisin olevat muurit.
Kuningas Edvard II lahjoitti linnan velipuolelleen Thomas de Brothertonille vuonna 1312. Sen peri useiden vaiheiden kautta kreivitär Margaret Brotherton ja hänen jälkeensä Mowbrayn suku, jonka viimeisen edustajan kuoltua ilman miespuolista jälkeläistä vuonna 1476 tuli Howardin suvusta Framlinghamin omistajia ja Norfolkin herttuoita. Ensimmäinen herttua John Howard kaatui Bosworthin taistelussa ja hänen vanhin poikansa Thomas otettiin vangiksi. Hän ehti kuitenkin korjata linnaa.

Nostosilta korvattiin nykyisellä sillalla vuosien 1524–1547 välisenä aikana, jolloin linnaa myös modernisoitiin. Tällöin rakennettiin koristeellisia savupiippuja, uusia ikkunoita ja toinen silta sisemmän vallihaudan yli.

Pembroke College luovutti linnan hallinnan Commissioners of Works -virastolle. Toisen maailmansodan aikana linnan lähelle rakennettiin bunkkeri.

Arkkitehtuuri
-------------

A: sisäpiha, B: alapiha, C: ulkomuuri, D: kaupunginmuurit, E: köyhäintalo, F: suuri sali, G: kappeli, H: kaivo, I: keittiö, J: portti, K: vankitorni.
Ulkomuuri on linnan eteläpuolella ja sen päällä oli puuaita, mutta vain maarakennus on enää jäljellä. Sisäpihan muodostaa 10 metriä korkea ja 2 metriä paksu kurtiinimuuri. Ajan tavan mukaisesti kuorin piti osoittaa itää kohti, minkä vuoksi alttari sijoitettiin itämuurin torniin.

Framlinghamin kaltaisissa vallihautalinnoissa vettä käytetään paljon enemmän kuin olisi tarpeellista puolustuksen näkökulmasta, koska vesimassoilla halutaan vaikuttaa mielikuviin maiseman välityksellä. Onkin arveltu, että linnan rakentamisessa on puolustusta enemmän ajateltu vaikuttavaa julkisivua ja hyviä näköaloja. Sen ulkomuurit ovat sisämuureja korkeammalla ja ne jättävät pohjoissivustan avoimeksi. Länsireuna on sen sijaan hyvin varustettu, vaikka pinnanmuotojenkin puolesta se on paras puolustussuunta.

Lähteet
-------

* Alexander, Magnus: Framlingham Castle, Suffolk: The Landscape Context, Desktop Assessment (pdf)  2007. English Heritage.  Arkistoitu 25.4.2017. Viitattu 1.9.2020. (englanniksi)
* Plowman, Douglas: Framlingham Castle, a Political Statement?  *Proceedings of the Suffolk Institute of Archaeology and History*, 2005, s. 43–49. verkkoversio (PDF). Viitattu 5.9.2020.  (englanniksi)
* Pounds, Norman J. G.: *The Medieval Castle in England and Wales: A Political and Social History*. Cambridge University Press, 1993. ISBN 0521458285. Google books (viitattu 25.11.2012). (englanniksi)
* Ridgard, John: *Medieval Framlingham: select documents 1270-1524*. Boydell & Brewer, 1985. ISBN 0851154328. Google books (viitattu 6.1.2012). (englanniksi)

### Viitteet

1. ↑  Framlingham Castle, Suffolk: The Landscape Context, Desktop Assessment (PDF)  2007. English Heritage. Viitattu 6.1.2012. (englanniksi)
2. ↑  Alexander, s. 1
3. ↑  Alexander, s. 17
4. ↑  Ridgard, s. 3
5. ↑  Ridgard, s. 4–6
6. ↑  Alexander, s. 21
7. ↑  Alexander, Magnus: Framlingham Castle, Suffolk: The Landscape Context, Desktop Assessment (PDF)  2007. English heritage.  Arkistoitu 25.4.2017. Viitattu 17.8.2020. (englanniksi)
8. ↑  Pounds, s. 240
9. ↑  Plowman 2005, s. 44
10. ↑  Alexander, s. 24

Aiheesta muualla
----------------

* Kuvia tai muita tiedostoja aiheesta **Framlinghamin linna** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Framlingham Castle